L'escala local ha estat, fins ara, un dels trets distintius entre les polítiques de mitigació i d'adaptació al canvi climàtic.
El paper dels governs locals és clau ja que disposen de la possibilitat real per canviar la tendència actual d'un model insostenible d'ocupació del territori, de malbaratament de l'energia i dels recursos, a més de la reducció en la generació d'excedents (residus, aigües contaminades, emissions atmosfèriques, etc.).
El 80% de les actuacions per fer front al repte del canvi climàtic s'implanten en el si dels governs regionals i locals.
Hi ha diverses iniciatives del món local adreçades al canvi climàtic i al desenvolupament sostenible, impulsades des de diversos àmbits administratius.
La Comissió Europea va iniciar formalment el Pacte d'alcaldes i alcaldesses el 29 de gener de 2008, sent la iniciativa més ambiciosa fins ara de participació de ciutats i ciutadans en l'assoliment dels objectius de la Política energètica sostenible de la Unió Europea.
El Pacte consisteix en un compromís oficial de les ciutats adherides de superar els objectius establerts per la Unió Europea al 2020, reduint les emissions de CO 2 als territoris respectius en almenys un 20% mitjançant l'aplicació d'un Pla d'Acció per a l'energia sostenible.
Atès que aquest Decret va comportar la creació del Departament de Territori i Sostenibilitat, que assumia una part de les competències de l'anterior Departament de Medi Ambient i Habitatge, en concret i entre d'altres, les referents a les polítiques davant el canvi climàtic;
Atès que el Decret 342/2011, de 17 de maig, de reestructuració del Departament de Territori i Sostenibilitat, a l'article 119.1 defineix, entre altres, com a funcions de la Direcció General de Polítiques Ambientals, promoure i difondre la utilització de les energies renovables i les mesures d'estalvi energètic, vetllar per a la coordinació de l'acció pública de la Secretaria de Medi Ambient i Sostenibilitat i els ens locals de Catalunya en matèria de sensibilització ambiental, promoció, informació i educació per a la sostenibilitat, i impulsar a Catalunya l'establiment d'estratègies, plans i projectes en matèria de canvi climàtic, sobre la base dels compromisos adoptats per l'Estat espanyol i la Unió Europea i vetllar per a la integració de l'adaptació al canvi climàtic de les polítiques sectorials, i per l'impuls de projectes i actuacions concertades amb altres governs en matèria de polítiques climàtiques;
S'aproven les bases reguladores de les subvencions a ens locals de Catalunya per al desenvolupament d'actuacions contra el canvi climàtic que consten en l'annex d'aquesta Ordre.
Queda derogada l'Ordre MAH/244/2008, de 15 de maig, per la qual s'aproven les bases reguladores de les subvencions a ens locals per promoure accions de sostenibilitat local (DOGC núm. 5140, de 28.5.2008).
Barcelona, 17 de desembre de 2012
Aquestes bases tenen per objecte regular les subvencions a ens locals de Catalunya per al desenvolupament d'actuacions contra el canvi climàtic.
Poden ser objecte de les subvencions regulades en aquestes bases les actuacions per reduir les emissions difuses de gasos amb efecte d'hivernacle en el sector de la mobilitat que es detallen a continuació, i l'elaboració de Programes municipals d'adaptació al canvi climàtic:
2.1 Actuacions de reducció de les emissions difuses de gasos amb efecte d'hivernacle en el sector de la mobilitat.
2.1.1 Adquisició de vehicles elèctrics o híbrids nous matriculables per a la flota municipal.
2.1.2 Construcció i senyalització de carrils bici.
2.1.3 Adquisició de bicicletes i/o adquisició i instal·lació d'aparcaments de bicicletes.
2.2 Elaboració de Programes municipals d'adaptació al canvi climàtic.
El període d'execució de les actuacions és el que, a aquests efectes, s'indica en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest acredita, en els termes i condicions previstes a l'article 49 de la Llei 30/1992, de 26 de novembre, la impossibilitat d'executar les actuacions dins del termini previst per causa justificada que no li sigui directament imputable.
Aquesta ampliació de termini no pot excedir de la meitat del termini inicial, ni de l'exercici pressupostari corresponent, i es pot concedir sempre que no es perjudiquin drets de tercers.
3.1 Poden ser beneficiaris/àries de les subvencions regulades en aquestes bases els ajuntaments, els consells comarcals, les diputacions, els consorcis, les entitats municipals descentralitzades i les agrupacions de municipis, així com les agrupacions d'ens locals sense personalitat jurídica de Catalunya que executin una actuació de les que descriu la Base 2, en els termes i amb els requisits i les condicions que estableixen aquestes bases.
En el cas que la sol·licitud la presenti una entitat supramunicipal les actuacions han de tenir com destinatari final un o diversos municipis.
En el cas que una agrupació sense personalitat jurídica de la Base 3.1 sol·liciti una subvenció s'hauran de fer constar expressament, tant a la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció a aplicar per cada un d'ells, que tindran igualment, la consideració de beneficiaris.
En qualsevol cas, s'haurà de nomenar un representant o apoderat únic de l'agrupació, amb poders bastants per complir les obligacions que, com a beneficiari, corresponen a l'agrupació.
3.2 Els beneficiaris/àries han de complir, en tot cas, els requisits següents:
b) Estar al corrent en el compliment de les obligacions tributàries davant la Generalitat de Catalunya i l'Administració General de l'Estat, i de les obligacions davant la Seguretat Social.
El compliment d'aquests requisits s'acredita mitjançant l'aportació de la documentació que preveu la Base 7.
4.1 Es consideren despeses subvencionables les que tinguin una relació directa amb l'actuació subvencionada i es duguin a terme abans que acabi el termini de justificació de l'actuació que, a aquest efecte, s'inclou en la convocatòria.
Només és subvencionable l'IVA que grava el valor de les despeses, en cas que el beneficiari/ària de la subvenció tingui la consideració de consumidor/a final.
No tenen la consideració de despeses subvencionables:
b) Les despeses generals o de funcionament propi de l'ens local.
d) Les despeses que no estiguin definides o que no tinguin com a finalitat l'objecte de la subvenció, així com les despeses no imputables directament a les actuacions.
4.2 Cada convocatòria fixa la posició pressupostària a què s'han d'imputar les subvencions i en determina la quantia màxima.
4.3 Per a les actuacions de les bases 2.1.1, 2.1.3 i 2.2 la subvenció màxima és del 40% del cost total de l'actuació, excepte per a ens locals de menys de 5.000 habitants, en què la subvenció pot ser fins al 50% del cost total de l'actuació.
Les subvencions tenen, en tot cas, un import màxim a percebre que es determina a la convocatòria corresponent.
4.4 Per a les actuacions de la base 2.1.2 la subvenció és un import fix per km de carril bici construït amb un import màxim a percebre.
Aquests imports es determinen a la convocatòria corresponent.
En el cas que l'ens local sol·licitant agrupi o representi a un conjunt de municipis, per al càlcul de la subvenció es considera el nombre total d'habitants dels municipis compresos en aquesta agrupació.
—5 Compatibilitat de les subvencions
La percepció de les subvencions concedides és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'activitat subvencionada.
6.1 Les sol·licituds han de ser aprovades per l'òrgan competent de l'ens local i les ha de formalitzar el o la representant legal.
Si sol·licita la subvenció una agrupació sense personalitat jurídica de la Base 3.1, l'acord de sol·licitar la subvenció ha de ser adoptat per l'òrgan competent de cadascun dels ens locals que integrin l'agrupació.
6.2 Les sol·licituds, acompanyades de la documentació requerida, s'han de presentar en el registre telemàtic disponible de la Generalitat de Catalunya mitjançant l'extranet de les administracions públiques de Catalunya, EACAT, en els termes que estableix la normativa vigent.
El formulari de sol·licitud i la documentació que l'acompanya, així com la informació sobre aquest tràmit, estan a disposició dels ens locals a l'extranet de les administracions públiques de Catalunya, EACAT, al web http://www.eacat.cat.
La impossibilitat tècnica o d'altra índole no eximeix, en cap cas, als ens locals de l'obligació de trametre la documentació dins el termini establert en la convocatòria corresponent.
6.3 El termini de presentació de les sol·licituds, acompanyades de la documentació prevista a la Base 7, és el que, a aquest efecte estableixi la convocatòria corresponent.
Les sol·licituds presentades fora del termini previst a la convocatòria no s'admeten a tràmit.
L'òrgan competent per tramitar el procediment dicta la resolució corresponent, que es pot recórrer en alçada davant l'òrgan jeràrquicament superior.
6.4 Els ens locals sol·licitants només poden presentar una sol·licitud relativa a les actuacions de la Base 2.1 i només hi pot haver una actuació a la sol·licitud.
Així mateix, la presentació d'una sol·licitud per realitzar una actuació de la Base 2.1 és compatible amb una altra sol·licitud per realitzar l'actuació de la Base 2.2.
6.5 La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan que tramita les subvencions a comprovar, d'ofici, si la persona beneficiària està al corrent en el compliment de les obligacions tributàries amb la Generalitat de Catalunya i amb l'Administració General de l'Estat, i de les obligacions amb la Seguretat Social, llevat que aquesta autorització es denegui expressament.
En el cas que el/la beneficiari/ària opti per la denegació de l'autorització, ha de presentar, en el moment de formalitzar la sol·licitud, si es tramita bestreta, i en el de la justificació, la certificació positiva expedida per l'Agència Estatal de l'Administració Tributària, l'Agència Tributària de Catalunya i la certificació positiva expedida per la Tresoreria General de la Seguretat Social d'estar al corrent en el compliment de les seves obligacions tributàries i amb la Seguretat Social.
7.1 Les sol·licituds han d'anar acompanyades de la documentació següent:
a) Declaració responsable de no trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
b) Declaració responsable d'estar al corrent en el compliment de les obligacions tributàries amb la Generalitat de Catalunya i amb l'Administració General de l'Estat, i de les obligacions davant la Seguretat Social.
c) Declaració responsable sobre si ha sol·licitat o ha resultat beneficiari d'altres subvencions per a la mateixa finalitat, indicant l'import de la subvenció i l'entitat concedent.
d) Memòria explicativa de l'actuació per a la qual se sol·licita subvenció i pressupost detallat de les despeses i ingressos previstos per a l'execució de l'actuació, annexa al formulari de sol·licitud.
e) Certificat del o de la secretari/ària o òrgan equivalent de l'ens local on consti l'acord de l'òrgan de govern competent per sol·licitar la subvenció, així com el compromís, cas de resultar-ne beneficiari, de dur a terme les actuacions objecte de la subvenció.
f) Certificat de l'/de la interventor/a o òrgan equivalent de l'ens local que acrediti que en el seu pressupost hi ha crèdit suficient, amb especificació de les partides pressupostàries corresponents, per realitzar l'actuació, o bé que s'han obtingut altres fonts de finançament per satisfer les despeses no cobertes per la subvenció.
g) Qualsevol altra documentació que es prevegi expressament en la convocatòria corresponent.
Les declaracions responsables especificades en les lletres a), b) i c) ja estan incloses en el model de sol·licitud disponible a través d'EACAT i, per tant, no cal adjuntar la documentació acreditativa d'aquests extrems sens perjudici del previst a la Base 6.5.
7.2 Si la sol·licitud presenta defectes o inexactituds, l'òrgan competent per tramitar el procediment requereix l'ens local, preferentment a través de la plataforma EACAT, perquè, en el termini de deu dies hàbils, esmeni el defecte o aporti els documents preceptius, amb la indicació que, si no ho fa, es considerarà que desisteix de la seva petició.
En el cas que dins el termini atorgat no s'esmeni la sol·licitud en els aspectes indicats, o no s'aporti la documentació requerida, es dicta la resolució de desistiment corresponent per part de l'òrgan competent per tramitar el procediment, que es pot recórrer en alçada davant l'òrgan jeràrquicament superior.
8.1 El procediment de concessió és el de concurrència competitiva que preveu l'article 22 de la Llei 38/2003, de 17 de novembre, general de subvencions.
8.2 La tramitació del procediment per a la concessió de les subvencions correspon a la Direcció General de Polítiques Ambientals.
8.3 Les sol·licituds es valoraran per una Comissió integrada per un mínim de tres membres, d'acord amb els criteris que figuren en la Base 9.
La composició d'aquesta Comissió es determina en la convocatòria corresponent.
El funcionament d'aquesta Comissió es regeix per les disposicions aplicables als òrgans col·legiats de l'Administració de la Generalitat de Catalunya.
8.4 L'òrgan competent per tramitar el procediment, per iniciativa pròpia o a instància de l'òrgan col·legiat previst a la Base 8.3, pot, en qualsevol moment del procediment anterior a la proposta de resolució, demanar a la persona sol·licitant de la subvenció, amb un requeriment motivat, la informació o documentació complementària que sigui necessària, per tal que la presenti en el termini de deu dies comptats des de la recepció de la notificació corresponent, amb la indicació que, si no ho fa, perd el dret al tràmit.
—9 Criteris de valoració i puntuació
Les sol·licituds admeses a la convocatòria són valorades per la Comissió prevista a la Base 8.3 aplicant els criteris de valoració següents:
a) Formar part del Programa d'Acords Voluntaris de l'Oficina Catalana del Canvi Climàtic: 2 punts.
b) Integració de l'actuació dins un pla superior de polítiques de sostenibilitat local (Agenda 21, Pla de mobilitat urbana, Pla d'Acció d'Energia Sostenible (PAES), Pla d'acció local per a la sostenibilitat (PALS), estratègia de gestió sostenible) aprovat i en vigor: de 0 a 3 punts.
c) Qualitat de la memòria explicativa i grau de coherència general de l'actuació: de 0 a 5 punts.
Criteris específics relatius a les actuacions de la Base 2.1
a) Per a les actuacions de les Bases 2.1.1, 2.1.2 i 2.1.3, es valora la quantitat d'emissions de gasos amb efecte d'hivernacle evitades amb l'actuació: de 0 a 10 punts.
En el cas que a la memòria explicativa no es calculi la quantitat d'emissions de gasos amb efecte d'hivernacle evitades amb l'actuació no es valorarà la memòria i l'actuació obtindrà 0 punts, atès que la finalitat de subvencionar les actuacions és la reducció de l'emissió de gasos amb efecte d'hivernacle.
b) Per a les actuacions de la Base 2.1.1, les adquisicions que impliquin renovació de la flota se'ls donarà una puntuació superior que a les noves adquisicions sense renovació.
Pel que fa a l'adquisició de vehicles elèctrics, es valorarà que en el moment de la sol·licitud l'ens local sol·licitant ja disposi de la infraestructura necessària per a la recàrrega del vehicle: de 0 a 5 punts.
c) Per a les actuacions de la Base 2.1.2, es valora la connexió del nou carril amb d'altres existents que afavoreixin itineraris de major trajecte i la connexió del nou carril amb nuclis de població o infraestructures de transport públic: de 0 a 5 punts.
d) Per a les actuacions de la Base 2.1.3, es valora que en el moment de la sol·licitud l'ens sol·licitant disposi d'algun tram de carril bici operatiu dins del municipi: de 0 a 5 punts.
Criteris específics relatius a les actuacions de la Base 2.2
Per a les actuacions de la Base 2.2 es valora que l'ens local hagi signat el Pacte d'alcaldes i alcaldesses com a mostra de compromís en les polítiques de canvi climàtic, i que especifiqui els àmbits analitzats i els objectius a assolir mitjançant el Programa municipal d'adaptació al canvi climàtic: de 0 a 10 punts.
Per a les actuacions de la Base 2.1, el màxim de punts que pot rebre una actuació és de 25 punts.
Per a les actuacions de la Base 2.2, el màxim de punts que pot rebre una actuació és de 20 punts.
Els projectes es prioritzaran en funció de la puntuació rebuda.
Només seran subvencionables les actuacions que rebin major nombre de punts fins exhaurir la dotació pressupostària.
10.1 Correspon a la persona titular de la Secretaria de Medi Ambient i Sostenibilitat del Departament de Territori i Sostenibilitat la resolució de la convocatòria de les subvencions, a proposta de la Comissió esmentada en la Base 8.3.
La resolució s'ha de dictar i notificar en el termini que, a aquest efecte, es determina en la convocatòria corresponent que, en cap cas, pot ser superior a sis mesos.
10.2 La resolució de concessió o de denegació de la subvenció, degudament motivada, s'ha de notificar individualment als interessats a través de la plataforma EACAT.
Així mateix, es comunicarà aquesta resolució a la Comissió de Cooperació Local.
10.3 La resolució ha de fer esment a la concessió d'una bestreta del 50% de l'import de la subvenció als ens locals que la demanin en el moment de formalitzar la sol·licitud de subvenció.
Per a la concessió de bestretes no s'exigeix la prestació de cap garantia.
10.4 Contra la resolució dictada, que no exhaureix la via administrativa, es pot interposar recurs d'alçada, de conformitat amb el previst a l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 107.1, 114 i 115 de la Llei 30/1992, de 26 de novembre, en el termini d'un mes comptador a partir de l'endemà de rebre la notificació, davant l'òrgan que ha dictat l'acte impugnat o davant l'òrgan competent per resoldre el recurs.
10.5 Si en la resolució de la convocatòria no s'han pogut atendre totes les sol·licituds per manca de disponibilitats pressupostàries, en el supòsit que es produeixin renúncies o revocacions de les subvencions concedides, es podran fer nous atorgaments seguint la llista de reserva.
Aquesta llista de reserva s'ha d'elaborar seguint l'ordre de la valoració de les sol·licituds feta per la Comissió prevista a la Base 8.3.
El Departament de Territori i Sostenibilitat dóna publicitat a les subvencions concedides, mitjançant l'exposició d'una relació d'aquestes al tauler d'anuncis que indiqui la convocatòria i al web del Departament.
A més, les subvencions d'import igual o superior a 3.000 euros es publiquen en el Diari Oficial de la Generalitat de Catalunya.
12.1 El/la beneficiari/ària ha de justificar el compliment de la finalitat per a la qual se li atorga la subvenció dins del termini que, a aquest efecte, es fixi en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest acredita, en els termes i condicions previstes a l'article 49 de la Llei 30/1992, de 26 de novembre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per justificar no pot excedir de la meitat del termini inicial, i es pot concedir sempre que no es perjudiquin drets de tercers.
12.2 La justificació del compliment de la finalitat s'ha de dur a terme mitjançant la presentació a la Direcció General de Polítiques Ambientals del Departament de Territori i Sostenibilitat, de la documentació següent:
a) Memòria d'execució de l'actuació, amb indicació de les activitats realitzades i dels resultats obtinguts.
La memòria ha d'incloure imatges fotogràfiques de l'actuació realitzada, i en el cas d'execució d'obres, imatges fotogràfiques de l'estat inicial i final.
b) Per a les actuacions de la Base 2.1.1 en el cas d'una renovació d'un vehicle cal presentar justificant de desballestament del vehicle substituït.
c) Per a les actuacions de la Base 2.1.2, si l'actuació subvencionada està englobada en una actuació més àmplia, i no es disposa de les factures corresponents a la despesa subvencionada desglossada de la mateixa forma que en el pressupost presentat a la sol·licitud, caldrà aportar un certificat del/de la secretari/ària o interventor/a o òrgan equivalent de l'ens local on es detalli quina part correspon a l'actuació subvencionada.
d) Certificat del o de la secretari/ària o òrgan equivalent de l'ens local o de l'/de la interventor/a o òrgan equivalent de l'ens local en què consti la realització de les actuacions i l'import d'aquestes, així com la justificació que l'import de la subvenció s'ha destinat íntegrament a la realització de les actuacions subvencionades.
Aquest certificat ha d'incloure també una relació de les factures o documents de valor probatori equivalent, amb indicació de la partida pressupostària a la qual s'imputen.
En tot cas, en els justificants presentats s'hi han de poder identificar inequívocament els conceptes de despesa subvencionats d'acord amb el pressupost presentat a la sol·licitud.
D'acord amb l'article 95.b) del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre, si la subvenció consisteix en un percentatge del cost de l'activitat o la inversió, s'ha d'acreditar el cost total corresponent, sens perjudici d'altres mitjans de comprovació que hagin establert les bases reguladores.
En qualsevol cas, cal justificar la totalitat de la despesa realitzada amb relació a l'objecte global o parcial, en aquest darrer cas, sempre que es pugui executar per fases o sigui susceptible d'ús o tractament diferenciat.
e) Còpia de les factures o documents de valor probatori equivalent i documentació acreditativa del pagament realitzat.
f) Certificat de l'òrgan competent que acrediti el compliment de la normativa de contractació de les administracions pel que fa als procediments d'adjudicació de les actuacions subvencionades, amb indicació dels procediments de contractació i les formes d'adjudicació utilitzades.
g) Documentació acreditativa dels mitjans emprats per a la publicitat i difusió de les activitats subvencionades en els quals s'ha de fer constar que aquestes han estat subvencionades pel Departament de Territori i Sostenibilitat de la Generalitat de Catalunya.
h) Certificacions positives expedides per l'Agència Estatal d'Administració Tributària i l'Agència Tributària de Catalunya, respectivament, d'estar al corrent en el compliment de les obligacions fiscals i tributàries, cas que no s'hagi autoritzat a l'òrgan que tramita les subvencions la seva comprovació d'ofici.
i) Certificació positiva expedida per la Tresoreria General de la Seguretat Social d'estar al corrent en el compliment d'obligacions socials, cas que no s'hagi autoritzat a l'òrgan que tramita les subvencions la seva comprovació d'ofici.
La documentació requerida es presentarà, preferentment, en el registre telemàtic disponible de la Generalitat de Catalunya mitjançant l'extranet de les administracions públiques de Catalunya, EACAT, en els termes que estableix la normativa vigent.
12.3 Quan les actuacions hagin estat finançades, a més, amb fons propis o altres subvencions o recursos, se n'ha d'acreditar l'import, la procedència i l'aplicació d'aquests fons.
13.1 El pagament es fa efectiu un cop el/la beneficiari/ària hagi justificat adequadament l'actuació en els termes que preveu la Base 12, en el cas que no es demani bestreta en el moment de formalitzar la sol·licitud de subvenció.
Si es demana bestreta en el moment de formalitzar la sol·licitud de subvenció, el pagament es fa efectiu en dos terminis.
El 50% de l'import de la subvenció es tramita com a bestreta un cop atorgada aquesta; el pagament de la resta es fa un cop s'hagi justificat adequadament l'actuació en els termes que preveu la Base 12.
13.2 Si el cost acreditat dels treballs objecte de la subvenció és inferior al pressupost en base al qual es va atorgar la subvenció, l'import de la subvenció a pagar es minora proporcionalment.
—14 Obligacions dels/de les beneficiaris/àries
Els/Les beneficiaris/àries de les subvencions assumeixen les obligacions que es preveuen en els articles 90 bis, 92.2.h), 92 bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 de la Llei 38/2003, de 17 de novembre, general de subvencions i, específicament, les següents:
a) Complir l'objectiu i realitzar l'actuació que fonamenta la concessió de la subvenció d'acord amb la documentació presentada a la sol·licitud.
b) Disposar del crèdit suficient per executar la totalitat de l'actuació i comprometre's a finançar la part del pressupost que no cobreix la subvenció atorgada.
c) Justificar davant el Departament de Territori i Sostenibilitat en els termes i les condicions que estableix la Base 12.
d) Sotmetre's a les actuacions de comprovació que corresponguin al Departament de Territori i Sostenibilitat i a les de control de l'activitat que corresponguin a la Intervenció General de la Generalitat, a la Sindicatura de Comptes o a altres òrgans competents, tant estatals com comunitaris, així com prestar la col·laboració necessària i facilitar tota la informació que els sigui requerida en l'exercici de les actuacions anteriors.
e) Comunicar al Departament de Territori i Sostenibilitat qualsevol alteració en les condicions que van motivar l'atorgament de la subvenció així com la concessió, amb posterioritat a la sol·licitud, d'altres subvencions procedents d'altres òrgans d'aquesta Administració, d'altres Administracions públiques o dels ens públics que en depenen, i d'altres persones físiques o jurídiques de naturalesa privada.
La resolució per la qual s'accepten les modificacions ha d'indicar si aquestes impliquen la modificació de l'import de la subvenció.
En cas de manca de resolució i notificació en el termini d'un mes, es considerarà que les modificacions no s'accepten.
f) En totes les actuacions de difusió i publicitat de l'activitat subvencionada s'hi ha de fer constar l'expressió: "Amb el suport de", acompanyada sempre del logotip del Departament de Territori i Sostenibilitat, situat a sota d'aquesta expressió.
g) Procedir al reintegrament dels imports percebuts en els supòsits esmentats en la Base 15.
h) En el cas que la subvenció estigui destinada al finançament de béns inventariables, els beneficiaris estan obligats a destinar-los a la finalitat concreta de la subvenció durant un període mínim de cinc anys, si els béns són inscriptibles en un registre públic, i de dos anys per a la resta de béns.
En el cas de béns inscriptibles en un registre públic, s'haurà de fer constar en l'escriptura aquesta circumstància, així com l'import de la subvenció concedida, havent de ser objecte aquests extrems d'inscripció en el registre públic corresponent.
i) Les agrupacions sense personalitat jurídica de la Base 3.1 beneficiàries de les subvencions no podran dissoldre's fins que hagi transcorregut el termini de prescripció previst als articles 39 i 65 de la Llei 38/2003, de 17 de novembre, general de subvencions.
—15 Invalidesa de la resolució de concessió i reintegrament de les quantitats percebudes indegudament
15.1 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
15.2 Així mateix, és procedent el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveuen l'article 99 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, amb la instrucció prèvia del procediment que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
15.3 L'incompliment de l'obligació de destinació referida en la base 14 h), que es produirà en tot cas amb l'alienació o el gravamen del bé, serà causa de reintegrament, en els termes establerts al capítol II del títol II de la Llei 38/2003, de 17 de novembre, general de subvencions, quedant el bé afecte al pagament del reintegrament qualsevol que sigui el seu posseïdor, llevat que resulti ser un tercer protegit per la fe pública registral o es justifiqui l'adquisició dels béns amb bona fe i just títol o en establiment mercantil o industrial, en cas de béns mobles no inscriptibles.
15.4 També s'ha de reintegrar l'excés de les subvencions percebudes respecte al cost del projecte o activitat juntament amb els interessos de demora, en els termes que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En tot el que no preveuen expressament aquestes bases, són d'aplicació les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre d'1 d'octubre de 1997, sobre tramitació, justificació i control d'ajuts i de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de normativa aplicable.